CELEX: 32018D1959
Language: hu
Date: 2018-12-10 00:00:00
Title: A Bizottság (EU) 2018/1959 végrehajtási határozata (2018. december 10.) az Agrilus planipennis (Fairmaire) károsító Kanadából vagy Amerikai Egyesült Államokból származó faanyagon keresztül az Unióba történő behurcolásának és az Unión belüli elterjedésének megakadályozása érdekében hozott intézkedések tekintetében a 2000/29/EK tanácsi irányelvtől való eltérésről (az értesítés a C(2018) 8235. számú dokumentummal történt)

12.12.2018   
               
               
                  HU
               
               
                  Az Európai Unió Hivatalos Lapja
               
               
                  L 315/27
               
            
         A BIZOTTSÁG (EU) 2018/1959 VÉGREHAJTÁSI HATÁROZATA
         (2018. december 10.)
         az Agrilus planipennis (Fairmaire) károsító Kanadából vagy Amerikai Egyesült Államokból származó faanyagon keresztül az Unióba történő behurcolásának és az Unión belüli elterjedésének megakadályozása érdekében hozott intézkedések tekintetében a 2000/29/EK tanácsi irányelvtől való eltérésről
         
            
               (az értesítés a C(2018) 8235. számú dokumentummal történt)
            
         
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 15. cikke (1) bekezdésére,
         mivel:
         
                     (1)
                  
                  
                     Az Agrilus planipennis (Fairmaire) egy, a 2000/29/EK irányelv I. melléklete A. része I. szakasza a) pontjának 1.2. alpontjában, az Unió egyetlen részében sem előforduló szervezetek között felsorolt károsító.
                  
               
                     (2)
                  
                  
                     A 2000/29/EK irányelv IV. melléklete A. része. I. szakaszának 2.3. pontjában foglalt rendelkezések különleges előírásokat határoznak meg az Agrilus planipennis (Fairmaire) károsító egyes harmadik országokból származó faanyagon keresztül az Unióba történő behurcolásának és Unión belüli elterjedésének megakadályozása érdekében.
                  
               
                     (3)
                  
                  
                     A Kanadában és az Amerikai Egyesült Államokban 2018-ban végzett két európai bizottsági ellenőrzés során gyűjtött információk azt mutatják, hogy a 2000/29/EK irányelv IV. melléklete A. része, I. szakasza 2.3. pontjában megadott b) lehetőségnél megadott feltételek teljesülését kivitel előtt nem ellenőrzik kellőképpen.
                  
               
                     (4)
                  
                  
                     Ezért helyénvaló úgy rendelkezni, hogy a Kanadából és az Amerikai Egyesült Államokból származó Fraxinus L., Juglans ailantifolia Carr., Juglans Mandshurica Maxim., Ulmus davidiana Planch. és Pterocarya rhoifolia Siebold és Zucc. faanyagának az Unióba történő behozatala az említett b) lehetőséget tartalmazó hivatalos nyilatkozat alapján nem engedélyezett.
                  
               
                     (5)
                  
                  
                     Ez a határozat 2020. június 30-én hatályát veszti, hogy lehetőség legyen a 2000/29/EK irányelv IV. melléklete A. része I. szakasza 2.3. pontjának a tudományos és műszaki fejlemények tükrében történő felülvizsgálatára.
                  
               
                     (6)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            A 2000/29/EK irányelv IV. melléklete A. része. I. szakaszának 2.3. pontjában foglalt rendelkezésektől eltérve a Kanadából és az Amerikai Egyesült Államokból származó Fraxinus L., Juglans ailantifolia Carr., Juglans Mandshurica Maxim., Ulmus davidiana Planch. és Pterocarya rhoifolia Siebold és Zucc. fájának az Unió területére történő behozatala kizárólag akkor engedélyezett, ha arra a hivatalos nyilatkozatot az említett 2.3. pontban szereplő a) és c) lehetőség alapján adták ki.
         
         
            2. cikk
            Ez a határozat 2020. június 30-án hatályát veszti.
         
         
            3. cikk
            Ennek a határozatnak a tagállamok a címzettjei.
         
         
            Kelt Brüsszelben, 2018. december 10-én.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 169., 2000.7.10., 1. o.